সম্প্রতি পুলিশের কতিপয় বিপদগামী সদস্যের অপকর্মের বিষয়টি নিয়ে লিখছেন অনেকেই। এ লেখকদের মধ্যে যেমন পেশাদার কলামিস্ট রয়েছেন, তেমনি রয়েছেন অপেশাদার ও সৌখিন ব্লগারগণও; যেমন আছেন প্রাক্তন বিচারবিভাগীয় বিজ্ঞগণ তেমনি আছেন বিশ্ববিদ্যালয়ের অধ্যাপকগণও। অবশ্য এর সাথে যে সাবেক ও বর্তমান পুলিশ কর্মকর্তারা যে একেবারে নেই তাও নয়। সামাজিক যোগাযোগ মাধ্যম ফেইসবুক, টুইটার ইত্যাদির বদলৌতে এখন লেখাপড়া জানা ব্যক্তিমাত্রই তার মনের ভাব, নিজের মতামত, নিজের ভাল লাগা, মন্দলাগার অনুভূতিগুলো অন্যের কাছে সহজেই ছড়িয়ে দিতে পারেন। এ অর্থে পুলিশের অসদাচরণ নিয়ে শুধু যে বিজ্ঞতারাই বিদ্যা বিতরণ করেন তা নয়, এখন অক্ষরজ্ঞান সম্পন্ন মাত্রই পুলিশের পক্ষে-বিপক্ষে দুচার কথা ছড়াতে পারে।